
PROJEKTS uz 20.08.2026.

vēlamais datums izskatīšanai: domē 20.08.2026.
sagatavotāji: Gatis Miglāns, Laila Raiskuma, Ilona Gotharde
ziņotājs: Gatis Miglāns

	LĒMUMS	
Ādažos, Ādažu novadā
				
2026. gada 20. augustā 					Nr.«DOKREGNUMURS»	


Par dienesta pārbaudes uzsākšanu un pašvaldības izpilddirektora atstādināšanu

[bookmark: _Hlk87294018]Ādažu novada pašvaldības dome izskatīja deputātu I. Krastiņa, J. Lejas, Z. Varta un K. Sprūdes 20.08.2026. pieprasījumu (reģistrēts ar numuru ĀNP/1-11-1/26/4874) par pašvaldības izpilddirektora G. Porieša rīcības izvērtēšanu un dienesta pārbaudes ierosināšanu (pielikumā). Deputāti norāda uz G. Porieša iespējamiem pārkāpumiem saistībā ar pasākuma “Gaujas svētki” izmaksu nepietiekamu caurskatāmību, kapitāldaļu pārvaldības uzraudzību SIA “Ādažu slimnīca”, SIA “Jaunā skola”, SIA “Ādažu namsaimnieks” un SIA “Ādažu ūdens”, atbildību par nekustamā īpašuma Muzeja ielā 4 atsavināšanu, dabīgā futbola laukuma ierīkošanu Garciemā. Lūdz ierosināt dienesta pārbaudi par izpilddirektora G.Porieša darbību iepriekšminētajos jautājumos.
Atbilstoši Valsts pārvaldes iekārtas likuma 35. panta pirmajai daļai, Ministru kabineta loceklis, iestādes vadītājs vai cita normatīvajos aktos noteiktā pārvaldes amatpersona var organizēt vai veikt dienesta pārbaudi savā iestādē un zemākās iestādēs, lai noskaidrotu faktus vai izvērtētu attiecīgo pārvaldes amatpersonu rīcību.
Darba likuma 58.panta trešā daļa nosaka, ka darba devējam ir tiesības atstādināt darbinieku no darba, ja šis darbinieks, veicot darbu vai arī atrodoties darba vietā, ir alkohola, narkotiku vai toksiska reibuma stāvoklī, kā arī citos gadījumos, kad darbinieka neatstādināšana no darba var kaitēt viņa paša vai trešo personu drošībai un veselībai, kā arī darba devēja vai trešo personu pamatotām interesēm.
Pašvaldības dome konstatē, ka pašvaldības izpilddirektora G.Porieša neatstādināšana no amata pienākumu pildīšanas dienesta izmeklēšanas laikā var kaitēt pašvaldības pamatotajām interesēm Darba likuma 58. panta trešās daļas izpratnē, jo:
1. Pašvaldības izpilddirektora rīcībā, pārziņā un kontrolē atrodas informācija, dokumenti un citi materiāli, kas attiecas uz dienesta izmeklēšanas priekšmetu un ir nepieciešami objektīvai apstākļu noskaidrošanai.
2. Turpinot īstenot amata pilnvaras un dot rīkojumus padotajiem, pašvaldības izpilddirektors varētu ietekmēt padotos darbiniekus, kuriem jāsniedz informācija vai paskaidrojumi, tādējādi kavējot objektīvu faktu noskaidrošanu.
3. Ņemot vērā iespējamo pārkāpumu raksturu, tostarp jautājumus par pašvaldības kapitālsabiedrību uzraudzību, domes lēmumu izpildi un rīcību ar pašvaldības budžeta līdzekļiem, viņa turpmāka atrašanās amatā varētu radīt risku pašvaldības finanšu interesēm.
[bookmark: _Hlk87469908]Pamatojoties uz Darba likuma 10. panta pirmās daļas 21. punktu, 58. panta pirmo, trešo un piekto daļu, Valsts pārvaldes iekārtas likuma 35. panta pirmo daļu un 1. panta 10. punktu, Ādažu novada pašvaldības dome
NOLEMJ:

1. Veikt dienesta pārbaudi, lai noskaidrotu faktus un izvērtētu pašvaldības izpilddirektora Gunta Porieša rīcību šī lēmuma aprakstošajā daļā norādītajā rīcībā attiecībā uz pašvaldības kapitālsabiedrību uzraudzību, domes lēmumu izpildi un pašvaldības budžeta līdzekļu izlietošanas nepārskatāmību.
2. Deleģēt domes priekšsēdētāju ar rīkojumu izveidot komisiju dienesta pārbaudes veikšanai un noteikt termiņu komisijas atzinuma sagatavošanai, uzdodot komisijai, cita starpā, veikt vispusīgu un objektīvu apstākļu noskaidrošanu par rīkojuma 1.punktā minētajiem iespējamajiem pārkāpumiem, kā arī citiem dienesta izmeklēšanas laikā konstatētajiem iespējamajiem pārkāpumiem pašvaldības izpilddirektora rīcībā, pieprasot rakstveida paskaidrojumus no pašvaldības izpilddirektora G. Porieša  un citām personām.
3. Lēmuma 2. punktā minētās komisijas sastāvā pieaicināt zvērinātu advokātu, kurš specializējies jautājumos, kas minēti lēmuma aprakstošajā daļā (tajā skaitā, labas korporatīvās pārvaldības jautājumā), noslēdzot ārpakalpojuma līgumu par juridisko pakalpojumu sniegšanu.
4. Lēmuma 3. punktā minētā izpildei nepieciešamos finanšu līdzekļus līdz 50 820 euro (42 000 euro bez PVN) paredzēt no nesadalītā konta atlikuma.
5. Atstādināt pašvaldības izpilddirektoru Gunti Porieti no amata pienākumu pildīšanas uz dienesta izmeklēšanas laiku, sākot ar rīkojuma spēkā stāšanās brīdi līdz dienesta izmeklēšanas beigām, bet ne ilgāk kā uz trīs mēnešiem, saglabājot vidējo izpeļņu.
6. Pašvaldības izpilddirektora vietniecei Ingai Reķei aizvietot pašvaldības izpilddirektoru tā atstādināšanas laikā.



Pašvaldības domes priekšsēdētājs						G. Miglāns 

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

__________________________
Izsniegt norakstus: domes priekšsēdētājs, IDR, IDRvietniece, PN, FN

